Alla jinsab kullimkien Lill-mexxej tal-kor. Salm ta' David. Mulej, int tgħarbilni u tagħrafni; int taf meta noqgħod u meta nqum, int tagħraf mill-bogħod ħsibijieti. Int tagħraf il-mixi u l-waqfien tiegħi; triqati kollha inti tafhom sewwa. Inkun għadni anqas lissint il-kelma, meta int, Mulej, tkun ġa tafha kollha. Dawramejt inti tħaddanni, u tqegħedli idek fuqi. L-għerf tiegħek tal-għaġeb, ma nwassalx għalih; għoli wisq, u ma nlaħħaqx miegħu. Fejn immur 'il bogħod mill-ispirtu tiegħek? Jew fejn nista' naħrab minn quddiem wiċċek? Jekk nitla' fis-smewwiet, hemm int; jekk nimtedd f'qiegħ l-art, int hemm ukoll. Jekk nilbes il-ġwienaħ tas-sebħ , u mmur ngħammar fi truf il-baħar, hemm ukoll tilħaqni idek, u taqbadni l-leminija tiegħek. Jekk ngħid: "Ħa jaħbini d-dlam, ħa jkunli d-dawl lejl madwari," anqas id-dlam ma hu mudlam; għalik il-lejl jiddi bħan-nhar; id-dlam bħad-dawl għalik . Għax int sawwart il-ġewwieni tiegħi, u f'ġuf ommi inti nsiġtni. Irroddlok ħajr, għax b'mod tal-għaġeb għamiltni: tal-għaġeb huma l-għemejjel tiegħek. U 'l ruħi inti tafha tajjeb. Ma kienx moħbi għadmi minnek, meta kont qiegħed insir fis-satra u nintiseġ fil-qigħan tal-art . Raw għajnejk l-għemejjel tiegħi: kollha nkitbu fil-ktieb tiegħek ; u jiemi kienu ġa magħduda meta ebda wieħed ma kien għad hemm. Kemm huma tqal ħsibijietek għalija, o Alla! Kemm hu bla tarf l-għadd tagħhom! Li kelli ngħoddhom, huma aktar mir-ramel; xħin nasal fl-aħħar, inkun għadni fil-bidu miegħek. Mhux li kont teqred il-ħżiena, o Alla! Mhux li l-qattiela jitbiegħdu minni! Nies li b'qerq kontrik jeħduha, li għalxejn kontrik iqumu. Kemm nobgħodhom, Mulej, lil dawk li jobogħduk, kemm nistmellhom lil dawk li jqumu kontrik! B'mibegħda mill-akbar nobgħodhom, għalija huma għedewwa tiegħi. Għarbilni, o Alla, u agħraf qalbi; iflini, u kun af ħsibijieti. Ara iniex miexi fi triq ħażina, u mexxini fit-triq ta' dejjem .